Správa zo zahraničnej pracovnej cesty
1.	Účastníci ZPC
Meno a priezvisko: 			PaedDr. Žaneta Csáderová, PhD.  		
Názov pracoviska: 	SADA, Hanulova 5/C, 841 01 Bratislava
Pracovné zaradenie: 			riaditeľka
Znalosť jazykov: 			anglicky, rusky

Meno a priezvisko: 			Ing. Tomáš Pagáč, PhD.  		
Názov pracoviska: 	SADA, Hanulova 5/C, 841 01 Bratislava
Pracovné zaradenie: 			odborný pracovník pre TUE
Znalosť jazykov: 			anglicky, francúzsky

Meno a priezvisko: 			MUDr. Ľubomír Gulán   		
Názov pracoviska: 	SADA, Hanulova 5/C, 841 01 Bratislava
Pracovné zaradenie: 			vedúci oddelenie testovania a prevencie 
Znalosť jazykov: 			anglicky, nemecky, rusky
2.	Zahraničná pracovná cesta
Štát:					Švajčiarsko	
Mesto:					Lausanne
Dátum:				10. – 15. 3. 2019
Prijímajúca organizácia:	WADA, iNADO, ITA
Účel cesty:	účasť na Sympóziu WADA 2019
Spôsob financovania:	ZPC bola financovaná z rozpočtu Antidopingovej agentúry SR.
3.	Rámcový program pobytu
Dátum/čas:	11. marec 2019: 09:00 – 12:00 ITA stretnutie
			   15:30 – 18:40 iNADO AGM	
	12. marec 2019: 8:3O – 18:30 iNADO Workshop
	13. marec 2019: 8:30 – 19:00 WADA Symposium
	14. marec 2019: 8:30 – 16:15 WADA Symposium 				
Navštívená organizácia:	WADA, iNADO, ITA
Kontaktovaní partneri: 	-

Kontaktné adresy:			-

4.	Stručný priebeh rokovaní
11. marec 2019: 09:00 – 12.00 ITA (International Testing Authority)
•	Pracovné stretnutie so zástupcami ITA. Predstavenie plánu testovania ITA na medzinárodných podujatiach v roku 2019 a OH Tokyo 2020. 

11. marec 2019: 15:30 – 18:40 iNADO (Institute for National Anti-Doping Organisations) Annual General Meeting
•	Predstavenie finančnej správy iNADO za rok 2018.
•	Rozpočet na rok 2019 – ukončenie príspevku od Svetovej antidopingovej agentúry vo výške 50.000 EUR.
•	Zmena v postavení iNADO – prechod pod nemecké právo.
•	Strategický plán.
•	Voľba členov do Správnej rady iNADO.

12. marec 2019: 8:30 – 18:30 iNADO Workshop
•	V prvej časti predstavil prof. Martial Saugy projekt Výskumného centra pre antidoping, kde v rámci lausanskej univerzity bolo založené nezávislé výskumné antidopingové centrum, ktoré sa zaoberá najmä laboratórnou diagnostikou, vylučovacími dobami jednotlivých zakázaných látok a zároveň poskytuje expertov na hodnotenie biologických pasov.
•	Druhá sekcia bola venovaná začleneniu športovcov do antidopingového programu. Je potrebné, aby známi športovci boli akýmisi “ikonami” propagujúcimi čisté hodnoty v športe.
•	V sekcii “Ako môžu malé antidopingové organizácie zvládnuť všetky požiadavky” zástupcovia Guatemaly, Azerbajdžanu, Singapuru a Kene v panelovej diskusii hovorili o problémoch, ktoré museli absolvovať počas auditu Svetovej antidopingovej agentúry a v spolupráci s veľkými národnými antidopingovými organizáciami zaviesť účinný systém kontroly a vzdelávania.
•	Poobedná časť bola rozdelená do viacerých pracovných skupín. V skupine s názvom medzinárodná spolupráca bol prezentovaný princíp partnerstva medzi národnými antidopingovými organizáciami a medzinárodnými športovými federáciami. Vedecká skupina sa zaoberala problematikou spoločenských drog v športovej komunite. Nakoľko tieto látky sú zakázané iba počas súťaže, dosť často sú vo vzorkách športovcov nachádzané stopy po týchto drogách a v západnej Európe sa veľmi populárnym stáva užívanie kokaínu kvôli jeho klesajúcej cene a najmä kvôli tomu, že športovci na druhý deň môžu normálne trénovať. Pracovná skupina pre vedu Rady Európy chce dať návrh na prehodnotenie Zoznamu zakázaných látok a preradiť kokaín medzi špecifikované stimulanciá, čo by mohlo vyústiť do nižších trestov pre športovcov.
•	Pani riaditeľka Csáderová sa zúčastnila pracovného stretnutia ohľadne projektu Erasmus+, do ktorého sme zapojení.
•	V poslednej sekcii bola predstavená nová verzia administratívneho systému ADAMS NEXT-GEN, ktorého moduly by mali byť postupne implementované a spúšťané v priebehu roka 2019.

13. marec 2019: 9:00 – 19:00 Sympózium Svetovej antidopingovej agentúry 
•	Po privítaní účastníkov bol zahájený oficiálny program, ktorý bol zameraný najmä na dodržiavanie antidopingových pravidiel a dôraz bol kladený na počiatočnú nespoluprácu Ruskej federácie, ktorá až na opakované intervencie na poslednú chvíľu sprístupnila Moskovské laboratórium expertom Svetovej antidopingovej agentúry, aby mohli prekopírovať a preskúmať laboratórne záznamy.
•	V ďalšom bloku bol predstavený návrh nového Svetového antidopingového kódexu 2021, kde sa oproti predošlým verziám nezmenilo veľa vecí ohľadne fungovania systému, skôr konzultačné procesy v prvej a druhej fáze boli zamerané na dolaďovanie definícií a práv a povinností signatárov.
•	V poobednej sekcii bola predstavená Charta športovcov, ktorá má zaručiť základné ľudské práva podľa Charty UNESCO v súlade s pripravovaným Svetovým antidopingovým kódexom.
•	Sekcia Medzinárodnej normy pre nakladanie s výsledkami (ISRM) sa venovala určeniu právomocí antidopingových organizácií a ďalších signatárov pri zistení a dokazovaní porušení antidopingových pravidiel. Na rozdiel od predošlej verzie, ktorá bola zahrnutá v ISTI (Medzinárodná norma pre testovanie a vyšetrovanie) boli sprísnené podmienky na zloženie tribunálu rozhodujúceho o vine alebo nevine športovca. V prvom pojednaní musia členovia komisie spĺňať podmienku osobnej nezainteresovanosti k osobe športovca, avšak odvolací orgán musí byť absolútne nestranný a členovia komisie nemôžu mať žiadnu príslušnosť k športovému zväzu, ktorého športovec bol obvinený.
•	Medzinárodná norma pre vzdelávanie vstúpi do platnosti spolu s novým Kódexom, prešla už dvoma pripomienkovacími konaniami a je pripravená na schválenie radou WADA. Hlavným cieľom je zabezpečiť, aby každý športovec, ktorý môže byť testovaný bol predtým vzdelaný o dopingu a jeho následkoch. Zároveň odpadá povinnosť organizátorov významných súťaží organizovať vzdelávanie v priebehu podujatia – športovci by mali byť poučení ešte pred nástupom na súťažné podujatie.

14. marec 2019: 8:30 – 19:00 WADA Symposium

•	Konferencia bola zahájená zhodnotením výsledkov dotazníka o dodržiavaní podmienok Svetového antidopingového kódexu. Z viac ako 360 oslovených signatárov iba 82 zatiaľ splnilo všetky požiadavky. Slovenská republika bola zaradená do prvej skupiny v septembri 2017 a všetky zistené nedostatky dokázala odstrániť a opraviť v stanovených termínoch. Dňa 14. 3. 2018 SADA dostala oficiálnu správu o tom, že je v súlade so Svetovým antidopingový kódexom.
•	Medzinárodná norma pre testovanie mala počas pripomienkového konania málo výhrad, dokument bude skrátený o cca 30 strán, ktoré budú presunuté do Medzinárodnej normy pre nakladanie s výsledkami. Zároveň budú vypustené definície, ktoré sú už uvedené v Kódexe.
•	Medzinárodná norma pre ochranu osobných údajov je založená na švajčiarskom práve a v diskusii sa ozvalo viacero otázok ako bude zabezpečený súlad s GDPR. WADA umožňuje všetkým signatárom upraviť a sprísniť podmienky spracovávania osobných údajov na základe národnej legislatívy po predchádzajúcej konzultácii. Zároveň sú pripravené návody, ako postupovať v prípadoch, keď k takejto situácii dôjde.
•	V rámci medzinárodného Dohovoru UNESCO vypracovala pracovná skupina záväzný dokument ako sa bude postupovať v prípade, že signatári neplnia Dohovor UNESCO v boji proti dopingu. V pripravovanom dokumente sa vychádza z  dotazníka AD Logic, ktorý vypracúvajú jednotlivé štáty. V prípade, že daná krajina nesplní dotazník nad 60 %, budú voči tejto krajine riešené dôsledky neplnenia Dohovoru. 
•	Nová Medzinárodná norma pre udeľovanie terapeutických výnimiek neprejde výraznou zmenou, najdôležitejším faktom by malo byť udeľovanie terapeutických výnimiek pre látky, ktoré sú zakázané počas súťaže, ale športovec ich užije v mimo súťažnom období. V takomto prípade by sa v prípade pozitívneho nálezu počas súťaže postupovalo udelením retro-aktívnej terapeutickej výnimky. 
5.	Odporúčané závery

S prípravou nového Svetového antidopingového kódexu, ktorý vstúpi do platnosti 1. 1. 2021 bude Slovenská republika nútená prijať zákonné úpravy, ktoré budú reflektovať tieto zmeny. Zároveň sa povinnosti signatárov začnú vzťahovať aj na Slovenský olympijský výbor a Slovenský paraolympijský výbor, ktoré budú musieť zastrešiť svoje členské národné športové zväzy.
Antidopingová agentúra SR bude musieť zabezpečiť slovenskú verziu dvoch nových medzinárodných noriem – Medzinárodná norma pre vzdelávanie a Medzinárodná norma pre nakladanie s výsledkami. Zároveň sa pripravujú nové verzie už platných medzinárodných noriem, ktoré budú musieť byť implementované aj do slovenského jazyka. 
6.	Prehľad prinesenej dokumentácie a miesto jej uloženia

Prezentácie všetkých prednášok boli SADA poskytnuté v pdf formáte. 
7.	Osobitne vyhodnotený očakávaný prínos ZPC

	Účasťou zamestnancov SADA na Sympóziu WADA ako aj na konferencie iNADO, získali odborní zamestnanci kľúčové informácie o pripravovaných zmenách, ktoré budú vyplývať z nového Kódexu (2021) a nových medzinárodných noriem.  		 
8.	Spôsob zverejnenia výsledkov ZPC, prenos získaných informácií

Správa je zverejnená na webovej stránke www.antidoping.sk. 
Súhlasím so zverejnením správy na internete.

Správu vypracovali: 					Ing. Tomáš Pagáč, PhD. 
							
MUDr. Ľubomír Gulán
							
PaedDr. Žaneta Csáderová, PhD.
						riaditeľka SADA

Správu schválila: 					JUDr. Mgr. Martina Lubyová, PhD.
							ministerka školstva